Runje tak kaž loni tež tónkróć wotewrjenje Małowjelkowskeho prazwěrjenca koronapandemije dla přestorča. Hač móža kaž před lětom 20. meje wočinić, wšak tuchwilu jasne njeje.
Mały Wjelkow (UM/SN). Wobrazy su podobne, a přiwšěm je wulkich rozdźělow. Runje tak kaž loni je Małowjelkowski prazwěrjenc srjedź apryla hišće we hłubokim zymskim sparje. W normalnym padźe so tu hižo wot 1. apryla z ludźimi mjerwi, kotřiž prazwěrjata wobdźiwaja a na to čakaja, zo w dožiwjenskim swěće Lavaris wulkan zaso wudyri. Minjene lěto smědźeše woblubowany wólnočasny park 20. meje swoje durje wočinić, jako měnjachu, zo je hladajo na koronapandemiju najhórše přetrate. Dźensa wědźa to lěpje (abo špatnišo). „Tuchwilu njeje scyła hišće wotwidźeć, hdy a pod kotrymi wuměnjenjemi móžemy prazwěrjenc wotewrěć“, praji nawodnica za wólny čas a turizm z Budyskeje wobdźělenskeje a wobhospodarjenskeje towaršnosće (BBB) Katharina Görnitz na naprašowanje. Štož móžachu, su činili.
ces_Latn szl_Latn